[MCDXXI] circa festum exaltacionis s. crucis venit huc rex, volens interesse discussioni de briga inter archiepiscopum Upsalensem et suum capitulum, et facta est convocacio prælatorum et magnatum terre circa castrum Röne, præsente eciam archiepiscopo Rigensi, judice delegato et pluribus episcopis et prælatis de Dacia. Invalescentibus autem querimoniis et culpis, resignavit archiepiscopus præsulatum, sub condicione, ut scil. hoc anno levaret de episcopatu ipso iiic nobilos, et singulis annis aliis vite sue levaret iiic ducatos; sed puto quod condicio ista nichil ligat. Cumque capitulares Upsalenses instarent regi de eligendo in successorem, accepto termino deliberandi, ipsi in unum de his tribus consenserunt, videl. aut in dn. Magnum, episcopum Aboensem, aut in dn. Nicolaum Ragwaldi, canonicum Lincopensem et Strengenensem, aut in fratrem Johannem Haquini, conuentualem Vazstenensem. Rex autem consensit in fratrem Johannem.